SET บ่าย ระวังแรงขายที่ 1,300 จุดโบรกแนะซื้อ 3 กลุ่มหลักชู 11 หุ้นเด่น
โบรกฯคาดแนวโน้มการลงทุนช่วงบ่ายนี้ (18 ก.พ.)ตลาดฯอาจเห็นแรงยุบตัวลงมา หลังจากดัชนีฯขึ้นไปแถว 1,300 จุดแล้วไม่มีแรงไปต่อแนะนำ "ซื้อ" หุ้น 3 กลุ่ม หลัก ชู 11 หุ้นเด่น
18 ก.พ. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (18 ก.พ.) ปรับตัวขึ้นเช่นเดียวกับตลาดภูมิภาคที่บวกแต่ไม่แรง รับ Sentiment จากราคาน้ำมันที่ปรับขึ้น แต่เมื่อดัชนีฯขึ้นไป 1,300 จุด แรงซื้อขายก็แผ่วลง โดยวันนี้หุ้นในกลุ่มรับเหมาฯหลายตัวถูกขายออกมา เหตุกังวลโครงการภาครัฐฯอาจต้องล่าช้า แนวโน้มบ่ายนี้ตลาดฯอาจเห็นแรงยุบตัวลงมา หลังจากดัชนีฯขึ้นไปแถว 1,300 จุดแล้วไม่มีแรงไปต่อ
 
นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิเคราะห์หลักทรัพย์ บล.บัวหลวง เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่อยู่ในแดนบวกกันแต่ไม่แรง เนื่องจาก Sentiment ตลาดอยู่ที่ราคาน้ำมัน ส่วนกลุ่มอื่นก็เทรดกันตามบรรยากาศการซื้อขาย โดยน้ำมันก็เล่นตามข่าวรายวัน ซึ่งเท่าที่ดูนักลงทุนยังไม่มั่นในการซื้อ แต่ส่วนหนึ่งอาจเป็นการทำ Cover short เพราะยังเป็นห่วงเศรษฐกิจโลกอยู่ และการเจรจาระหว่างกลุ่มโอเปก และรัสเซีย ก็ยังไม่มีความแน่นอน
ทั้งนี้ วันนี้หุ้นในกลุ่มรับเหมาฯจะเห็นได้ว่ามีแรงขายหุ้นหลายตัวออกมาเฉลี่ยติดลบราว 4-5% เนื่องจากมีความกังวลเกี่ยวกับบรรยากาศการลงทุนของโครงการภาครัฐฯที่อาจจะต้องล่าช้าออกไป
แนวโน้มการลงทุนในช่วงบ่ายนี้ ตลาดฯอาจเห็นแรงยุบตัวลงมา หลังจากที่ดัชนีฯขึ้นไปแถว 1,300 จุดแล้วไม่มีแรงไปต่อ ซึ่งส่วนใหญ่คนซื้อขายเป็นนักเก็งกำไร ส่วนนักลงทุนต่างชาติที่เห็นซื้อสุทธิเมื่อวานนี้ ก็ต้องรอดูว่าจะมีความต่อเนื่องหรือไม่ เพราะเท่าที่ดู Flow เข้ามาน้อยมาก พร้อมให้แนวรับ 1,290 จุด ส่วนแนวต้าน 1,300-1,310 จุด
 
บล.ธนชาต ระบุในบทวิเคราะห์ ( 18 ก.พ.) ว่า  การปรับสูงขึ้นของตลาดหุ้นภูมิภาค และราคาน้ำมันหนุนหุ้นกลุ่มพลังงาน และ SET ทะลุแนวต้านแรกที่ 1,290 จุด ทดสอบ 1,300 จุด ในช่วงเช้าที่ผ่านมา และคงเป้าหมายระยะสัปดาห์ 1,320-1,350 จุด เหมือนเดิม
เนื่องจาก Fed ไม่ขึ้นดอกเบี้ยเร็วอย่างที่กังวลก่อนหน้า ลดแรงกดดัน Reverse Carry Trade เงินหยวน ซึ่งเป็นได้จากค่าเงินหยวนที่เริ่มมีเสถียรภาพมากขึ้นในช่วง 1 เดือนที่ผ่านมา
อีกทั้ง ECB และ BOJ อัดฉีดสภาพคล่องเข้าสู่ระบบต่อเนื่อง โดยคาดว่า ECB จะเพิ่มวงเงิน QE ในการประชุมวันที่ 10 มี.ค.นี้ และ 3) ราคาน้ำมันฟื้นตัว หลังกลุ่มประเทศผู้ผลิตน้ำมันไม่ว่าจะเป็นซาอุฯ รัสเซีย และอิหร่าน มีความร่วมมือกันเพื่อรักษาเสถียรภาพของราคาน้ำมันมากขึ้น โดยยังแนะนำ “ซื้อ” หุ้น 3 กลุ่ม หลักได้แก่
1) น้ำมันฟื้นตัว Valuation ต่ำใกล้ BV: PTT TOP PTTGC SGP
2) High Dividend Yield มองดอกเบี้ยต่ำทั่วโลก: ADVANC INTUCH (ประกาศปันผล 2.47 บาท/หุ้น) KTB รวมถึง REIT/INFRA อย่าง CPNRF BTSGIF
3) กำไรไตรมาส 4/58 เติบโตแกร่ง: GL และ KCE (อัตรากำไรเร่งตัวขึ้นต่อเนื่อง)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
PTT   มูลค่าการซื้อขาย 2,001.30 ล้านบาท ปิดที่ 248.00 บาท เพิ่มขึ้น 5.00 บาท
PTTEP มูลค่าการซื้อขาย 1,788.82 ล้านบาท ปิดที่ 67.25 บาท เพิ่มขึ้น 2.50 บาท
AOT  มูลค่าการซื้อขาย 1,485.02 ล้านบาท ปิดที่ 412.00 บาท เพิ่มขึ้น 16.00 บาท
PTTGC มูลค่าการซื้อขาย 980.28 ล้านบาท ปิดที่ 53.50 บาท ไม่เปลี่ยนแปลง
SCC  มูลค่าการซื้อขาย 824.74 ล้านบาท ปิดที่ 430.00 บาท เพิ่มขึ้น 8.00 บาท